|  |  |  |
| --- | --- | --- |
|  |  | Δελτίο Τύπου |
|  |  |  |
| **Τμήμα Επικοινωνίας &****Δημοσίων Σχέσεων****Αθήνα, 19.06.2023** |  |  |
|  |  |  |
|  |  |  |

**Ξεκινούν οι αιτήσεις για τα 30 ΙΕΚ της ΔΥΠΑ με 39 ειδικότητες**

 **υψηλής ζήτησης και αμειβόμενη πρακτική άσκηση**

Σήμερα, **Δευτέρα 19 Ιουνίου 2023 και ώρα 18:00**, ξεκινά η ηλεκτρονική υποβολή αιτήσεων για την εισαγωγή στα 30 Ινστιτούτα Επαγγελματικής Κατάρτισης (ΙΕΚ) της Δημόσιας Υπηρεσίας Απασχόλησης (ΔΥΠΑ) για το έτος κατάρτισης 2023-2024, σε 39 ειδικότητες με υψηλή ζήτηση στην αγορά εργασίας.

Δικαίωμα αίτησης έχουν όσοι είναι κάτοχοι Απολυτηρίου Λυκείου (Γενικού ή Επαγγελματικού), όλων των ηλικιών. Η υποβολή των αιτήσεων γίνεται αποκλειστικά μέσω gov.gr με τους κωδικούς TAXIS στη διεύθυνση:

 <https://www.gov.gr/ipiresies/ekpaideuse/eggraphe-se-skholeio/eggraphe-se-iek-tou-oaed>

Συγκεκριμένα, η διαδρομή είναι: gov.gr → Εκπαίδευση → Εγγραφή σε σχολείο → Εγγραφή σε ΙΕΚ της ΔΥΠΑ

Τα απαραίτητα δικαιολογητικά περιλαμβάνουν τον τίτλο σπουδών και το δελτίο αστυνομικής ταυτότητας, ενώ όλα τα δικαιολογητικά επισυνάπτονται (upload) στην αίτηση σε μορφή PDF. Κάθε υποψήφιος έχει δικαίωμα να επιλέξει συνολικά έως τρεις ειδικότητες κατάρτισης με σειρά προτίμησης (1η, 2η, 3η) σε έως δύο ΙΕΚ της ΔΥΠΑ.

Τα 30 ΙΕΚ της ΔΥΠΑ παρέχουν ποιοτική αρχική επαγγελματική κατάρτιση που ανταποκρίνεται στις ανάγκες της οικονομίας και εξασφαλίζουν στους καταρτιζόμενους τα ανάλογα προσόντα μέσω της παροχής επιστημονικών, τεχνικών, επαγγελματικών και πρακτικών γνώσεων, δίνοντάς τους τη δυνατότητα να αναπτύξουν ικανότητες και δεξιότητες που θα διευκολύνουν την ένταξή τους στην αγορά εργασίας.

Η φοίτηση είναι διάρκειας πέντε συνολικά εξαμήνων, επιμερισμένη σε τέσσερα εξάμηνα (2 χρόνια) θεωρητικής και εργαστηριακής κατάρτισης συνολικής διάρκειας έως 1.200 διδακτικές ώρες ειδικότητας και σε ένα εξάμηνο αμειβόμενης Πρακτικής Άσκησης συνολικής διάρκειας 960 ωρών.

Τα 30 ΙΕΚ της ΔΥΠΑ εξασφαλίζουν στους αποφοίτους (μετά από εξετάσεις πιστοποίησης αρχικής επαγγελματικής κατάρτισης) Δίπλωμα Επαγγελματικής Ειδικότητας **Επιπέδου 5**.

Δυνατότητα υποβολής αιτήσεων θα έχουν οι ενδιαφερόμενοι **έως την Πέμπτη 31 Αυγούστου 2023 στις 23:59.**

Οι ειδικότητες του έτους κατάρτισης 2023-2024 είναι οι εξής:

1. Βοηθός εργοθεραπείας
2. Βοηθός ιατρικών εργαστηρίων
3. Βοηθός νοσηλευτικής γενικής νοσηλείας
4. Βοηθός παιδαγωγών πρώιμης παιδικής ηλικίας
5. Βοηθός φαρμακείου
6. Βοηθός φυσικοθεραπευτή
7. Γραμματέας ανωτέρων και ανωτάτων στελεχών
8. Γραφιστική εντύπου και ηλεκτρονικών μέσων
9. Δημοσιογραφίας, συντακτών και ρεπόρτερ
10. Διασώστης – πλήρωμα ασθενοφόρου
11. Ειδικός αισθητικής & τέχνης του μακιγιάζ
12. Ειδικός θρησκευτικού τουρισμού και προσκυνηματικών περιηγήσεων
13. Μουσική τεχνολογία
14. Στέλεχος διατροφής και διαιτολογίας
15. Στέλεχος διοίκησης και οικονομίας
16. Στέλεχος διοίκησης και οικονομίας στον τομέα της ναυτιλίας
17. Στέλεχος διοίκησης και οικονομίας στον τομέα της υγείας
18. Στέλεχος διοίκησης και οικονομίας στον τομέα του τουρισμού
19. Στέλεχος εμπορίας, διαφήμισης και προώθησης προϊόντων (marketing)
20. Στέλεχος μηχανογραφημένου λογιστηρίου – φοροτεχνικού γραφείου
21. Στέλεχος μονάδων φιλοξενίας
22. Στέλεχος υπηρεσιών εφοδιαστικής αλυσίδας (logistics)
23. Τέχνη φωτογραφίας
24. Τεχνικός αισθητικός ποδολογίας – καλλωπισμού νυχιών και ονυχοπλαστικής
25. Τεχνικός αρτοποιίας – ζαχαροπλαστικής
26. Τεχνικός αυτοματισμών
27. Τεχνικός δικτύων και τηλεπικοινωνιών
28. Τεχνικός εγκαταστάσεων ανανεώσιμων πηγών ενέργειας
29. Τεχνικός εγκαταστάσεων ψύξης, αερισμού και κλιματισμού
30. Τεχνικός εφαρμογών πληροφορικής (πολυμέσα/web designer-developer/video games)
31. Τεχνικός κομμωτικής τέχνης
32. Τεχνικός μαγειρικής τέχνης – αρχιμάγειρας (Chef)
33. Τεχνικός μηχανικός θερμικών εγκαταστάσεων και μηχανικός τεχνολογίας πετρελαίου και φυσικού αερίου
34. Τεχνικός μηχανοτρονικής οχημάτων
35. Τεχνικός υπολογιστικών συστημάτων
36. Τεχνικός φαρμάκων, καλλυντικών και παρεμφερών προϊόντων
37. Τεχνολογίες επικοινωνίας και πληροφοριών στην ταξιδιωτική βιομηχανία
38. Τουριστικός συνοδός
39. Φύλακας μουσείων και αρχαιολογικών χώρων

Για περισσότερες πληροφορίες σχετικά με τα ΙΕΚ της ΔΥΠΑ, επισκεφτείτε τη διεύθυνση: <https://www.dypa.gov.gr/iek-oaed-arkhiki-epaghghelmatiki-katartisi>